

**Sürgősségi indítvány:**

Előterjesztés a Grőber temető nyugati kerítésfal omlás és urnafal károsodás miatt vis maior pályázat benyújtásáról

Tisztelt Közgyűlés!

A rendkívüli mértékben csapadékszegény, ezáltal száraz időjárás a mezőgazdasági területek mellett az épületek állapotát is károsítja, így az önkormányzati tulajdonú területeken lévő épületek, építmények állagát sem kíméli. 2022. augusztus 5-én az esti órákban az aszály okozta alaptest süllyedés és a fal csavarodása következtében az egri Grőber temető nyugati falazott tufakerítése leomlott.

A Grőber temető beomlott nyugati kerítése urnafalakat is károsított, így a 17 folyóméter hosszban leomlott falazat és az urnafal helyreállítása teljeskörű újjáépítést igényel.

A károk elhárításának költségeire a *vis maior támogatás felhasználásának részletes szabályairól szóló 9/2011. (II. 15.) Korm. rendelet (továbbiakban: Kormányrendelet)* alapján támogatás igényelhető a 2/A § (1) b) pontja alapján.

***2/A. §****(1) A helyi önkormányzat támogatást igényelhet*

*b)-* a biztosításból vagy egyéb módon megtérülő károk figyelembevételével *- a helyi önkormányzat tulajdonában lévő kötelező önkormányzati feladatok ellátását szolgáló vagy helyi önkormányzat által törvény alapján kötelezően működtetett épületet, építményt, partfalat vagy a helyi önkormányzat vagyonkezelésében és az állam tulajdonában lévő kötelező önkormányzati feladatok ellátását szolgáló épületet sújtó, előre nem látható természeti vagy más eredetű erők által okozott károk helyreállításának részbeni támogatására,*

*(3) A támogatás - pince-, partfalomlás és földcsuszamlás kivételével - csak a káresemény bekövetkezését megelőző állapot visszaállítására igényelhető. A 3. § (10) bekezdése szerinti eset kivételével nem igényelhető támogatás az elmaradt felújításból, karbantartásból eredő, korábban megelőzhető károk helyreállítására, új beruházásra, fejlesztésre és felújítási előirányzatok pótlására.*

A vis maior eseményt a Kormányrendelet 3.§ (3) b) pontja alapján a kár bekövetkeztétől számított **7 napon belül be kell jelenteni** a helyi önkormányzatokért felelős miniszter (a továbbiakban: miniszter) által működtetett ebr42 rendszerben a Kormányrendelet melléklete szerint meghatározott adatlapon.

A helyi önkormányzat a pályázatot az előírt kötelező mellékletekkel együtt a 3. § (3) bekezdése szerinti **bejelentést követő 40 napon belül nyújtja be a kincstárnak.** A benyújtási határidő elmulasztása jogvesztő.

Az igényelhető és megítélhető támogatás maximális mértéke a védekezési költségek, igazgatási, valamint egyéb kötelező feladatok ellátását szolgáló intézmények épületeinek károsodása, közmű és műtárgyai károsodása esetében felmerülő helyreállítási költségek támogatására vonatkozó vis maior pályázat esetén az elismert költségek 70%-a. A vállalt saját forrásról szintén Közgyűlési döntést szükséges hozni.

A Grőber temető nyugati falának és károsodott urnafalak újjáépítésének becsült költsége 10 millió Ft, melyből az önrész 3 m Ft. A pályázat utófinanszírozásos, ezért az önkormányzatnak a kárelhárítás teljes költségét meg kell előlegeznie, előlegként maximum 15 % összeg hívható le.

Kérem a T. Közgyűlést, hogy az alábbi határozati javaslatokat elfogadni szíveskedjen.

Eger, 2022. 08. 23.

 **Mirkóczki Ádám**

 polgármester

**Határozati javaslat:**

Eger Megyei Jogú Város Önkormányzat Közgyűlése elrendeli a 2022. augusztus 5. napján történt Grőber temető nyugati kerítésfal omlásához és az omlás okozta urnafal károsodás újjáépítésének költségeihez biztosított állami támogatás lehívásához szükséges adatlap benyújtását a *vis maior támogatás felhasználásának részletes szabályairól szóló 9/2011. (II. 15.) Korm. rendelet* 2/A § (1) b) pontja alapján.

A Közgyűlés felhívja a Polgármestert az adatlap határidőre történő benyújtására. A Közgyűlés felkéri a Hivatalt, vizsgálja meg, hogy a teljes kárenyhítés megelőlegezése továbbá az önerő milyen forrásból lesz biztosítható, valamint a pályázati dokumentáció és mellékletei összeállítására.

 **Határidő**: 2022. szeptember 1.

 **Felelős**: Mirkóczki Ádám polgármester

Dr. Bánhidy Péter jegyző

 Gál Sándor VÜI irodavezető

 Juhász Tamás irodavezető, gazdasági iroda